
privind aprobarea  Documentaţiei de Avizare a Lucrărilor de Intervenţie şi Analizei cost-beneficiu, a proiectului precum şi a cheltuielilor legate de proiect, corespunzător realizării obiectivului de investiţii „Reabilitarea, modernizarea, dezvoltarea şi echiparea infrastructurii educaţionale a Liceului teoretic J.L. Calderon–Timişoara”

în cadrul Programului Operaţional Regional 2007-2013, Axa Prioritară 3 - „Îmbunătăţirea infrastructurii sociale”, Domeniul major de intervenţie 3.4. – „Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă”
Concluziile Consiliului European de la Lisabona au subliniat necesitatea ca sistemele educaţionale şi de formare profesională europene să se adapteze atât la cerinţele societăţii cunoaşterii, cât şi la nevoile determinate de dorinţa de a îmbunătăţi gradul şi calitatea ocupării forţei de muncă. În materie de cunoaştere (educaţie, cercetare-dezvoltare şi inovare), raportul strategic al Comisiei Europene propune măsuri pentru a „cincia libertate”, respectiv libera circulaţie a cunoştinţelor, prin crearea unui spaţiu european de cercetare autentic şi a unei jurisdicţii integrate a brevetelor, cu un brevet unic accesibil. Statele membre sunt invitate să elaboreze strategii naţionale în materie de bandă largă şi să stabilească obiective naţionale pentru folosirea internetului de mare viteză pentru a atinge nivelul de 30% în ceea ce priveşte rata de conectare a populaţiei din Uniunea Europeană şi conectarea tuturor şcolilor până în anul 2010.

Strategia naţională în domeniul învăţământului are în vedere următoarele:

- Asigurarea egalităţii de şanse şi creşterea participării la actul educativ;

- Dezvoltarea învăţământului obligatoriu;

- Descentralizarea şi autonomia sistemului de învăţământ preuniversitar;

- Fundamentarea competitivităţii economice pe cercetare şi inovare;

- Modernizarea sistemului de educaţie din mediul rural;

- Dezvoltarea educaţiei permanente din perspectivă instituţională;

- Corelarea sistemului de educaţie şi a celui de cercetare, dezvoltare, inovare cu obiectivele şi reperele europene;

- Creşterea calităţii în educaţie şi cercetare pentru formarea resurselor române creative.

Starea şi accesibilitatea infrastructurii educaţionale şi a dotărilor aferente contribuie semnificativ la realizarea obiectivelor specifice privind asigurarea calităţii şi a accesului la educaţie. Fondurile atrase prin programe cu finanţare externă şi cele alocate din bugetul de stat pentru investiţii în unităţi de învăţământ (cu precădere preuniversitar), nu acoperă necesarul de reabilitare a infrastructurii educaţionale din România. De asemenea, un număr mare de unităţi de învăţământ necesită lucrări de reabilitare şi dotare cu echipamente didactice, IT şi materiale specifice pentru documentare. 

Astfel, starea generală precară a clădirilor, a echipamentelor şi a facilităţilor justifică investiţii pentru consolidarea şi modernizarea condiţiilor de rezidenţă, pentru infrastructură şi dotări, ceea ce va permite şcolilor să-şi îndeplinească rolul în dezvoltarea regională şi naţională.

Din datele aferente anului 2008 rezultă că Timişoara dispune de o importantă reţea şcolară şi un număr ridicat de cadre didactice competente, cu pregătirea de specialitate adecvată. Învăţământul primar şi gimnazial este organizat în 23 de unităţi, cu 1.841 cadre didactice şi 19.334 elevi; învăţământul liceal este organizat în 34 de unităţi, cu 1.444 cadre didactice şi 18.879 elevi; cel post-liceal este organizat cu 140 cursanţi şi 84 cadre didactice; învăţământul şcolar de Arte şi Meserii cu 3.513 cursanţi şi 364 cadre didactice; precum şi învăţământul special care îşi desfăşoară activitatea în 7 unităţi şcolare, având un număr de 1.630 cursanţi şi 410 cadre didactice (două şcoli speciale pentru elevii cu deficienţe; o şcoală specială pentru ambliopi; un centru de educaţie specială şi un centru pentru învăţământ alternativ, prin Şcoala Waldorf, înfiinţată în anul 1993).

Starea actuală a clădirii Liceului „Jean –Louis Calderon“ este alterată, datorită vechimii construcţiei, a sistemului constructiv, precum şi a acţiunilor agenţilor externi, a infiltraţiilor şi igrasiei,  degradându-se în timp, în prezent având un grad înaintat de uzură. Din aceste motive sunt necesare măsuri urgente de consolidare, reparaţii la structura de rezistenţă şi tâmplărie, planşee şi şarpantă, dorindu-se conservarea valorilor de monument ale clădirii şi în acelaşi timp transformarea clădirii actuale într-o şcoală care să corespundă normelor actuale româneşti şi europene. Spaţiile sunt dotate nesatisfăcător, iar fondurile alocate pe plan local şi central sunt insuficiente pentru reamenajarea corespunzătoare desfăşurării activităţii în condiţii de calitate.

Liceul Teoretic „Jean –Louis Calderon“ este găzduit de o clădire monument istoric şi de arhitectură (conform listei CNMASI/2004- TM- II- m - B- 06111) fapt stabilit ca urmare a analizei tramei stradale, a tipului de parcelă, stilului arhitectural, compoziţiei spaţiilor, plasticii faţadelor, decoraţiei interioare şi a sistemului constructiv, fiind construită în anul 1898 de către arhitectul Ignatie Alpar. Extinderea sa cu un corp de clădire pe trei nivele a fost realizată în anul 1949, unde actualmente fiinţează o sală de sport la parter, o sală de festivităţi la etajul unu şi un centru de documentare şi informare la etajul doi.

În acest context, a devenit oportună accesarea fondurilor structurale nerambursabile în cadrul Programului Operaţional Regional (POR) 2007-2013, Axei Prioritare 3 - „Îmbunătăţirea infrastructurii sociale”, Domeniul major de intervenţie 3.4 – „Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă” în vederea implementării proiectului „Reabilitarea, modernizarea, dezvoltarea şi echiparea infrastructurii educaţionale a Liceului teoretic J.L Calderon –Timişoara”.

Din valoarea totală a cheltuielilor eligibile ale proiectului, 98% reprezintă asistenţă financiară nerambursabilă. Municipiul Timişoara cofinanţează proiectul cu o cotă de minim 2% din valoarea cheltuielilor eligibile, cofinanţează valoarea cheltuielilor neeligibile, precum şi a celor conexe aferente proiectului, TVA-ul aferent cheltuielilor eligibile urmând a fi recuperat de la bugetul de stat. 

Având în vedere cele menţionate mai sus, precum şi oportunitatea şi necesitatea atragerii de fonduri nerambursabile pentru reabilitarea şi modernizarea infrastructurii şcolare din Timişoara,

Propunem 

comisiilor din cadrul Consiliului Local al Municipiului Timişoara

- aprobarea proiectului „Reabilitarea, modernizarea, dezvoltarea şi echiparea infrastructurii educaţionale a Liceului teoretic J.L. Calderon –Timişoara”, în vederea accesării fondurilor nerambursabile prin Programul Operaţional Regional (POR) 2007-2013, Axa prioritară 3 - „Îmbunătăţirea infrastructurii sociale”, Domeniul major de intervenţie 3.4. – „Reabilitarea, modernizarea, dezvoltarea şi echiparea infrastructurii educaţionale preuniversitare, universitare şi a infrastructurii pentru formare profesională continuă”;

- aprobarea Documentaţiei de Avizare a Lucrărilor de Intervenţie şi Analizei cost – beneficiu elaborate de către S.C. ISE PERFORMER S.R.L. în vederea realizării obiectivului de investiţii „Reabilitarea, modernizarea, dezvoltarea şi echiparea infrastructurii educaţionale a Liceului teoretic J.L Calderon–Timişoara”, cu principalii indicatori tehnico-economici prevăzuţi în Anexa 1, parte integrantă din prezenta hotărâre.
- aprobarea valorii totale a proiectului de 11.947.796,44lei (inclusiv T.V.A) şi alocarea în bugetul local a sumei de 201.124,15lei reprezentând contribuţia proprie a Municipiului Timişoara în cota de minim 2% din valoarea cheltuielilor eligibile, valoarea cheltuielilor neeligibile şi conexe (TVA inclusă) aferente proiectului – 1.891.588,75lei, precum şi asigurarea valorii necesare implementării optime a proiectului, în condiţiile rambursării/decontărilor ulterioare. Taxa pe valoarea adăugată plătită aferentă cheltuielilor eligibile efectuate în cadrul proiectului va fi rambursată de AM POR conform legislaţiei naţionale în vigoare.

